*Varró Dániel*

**Öt jó autó**

Jó autó a Mercédesz,

ha vezeted, eltévedsz,

ez azután morccá tesz,

Jó autó a Mercédesz.

Jó autó a Dacia,

rádudált a bácsira.

Leelőzte pár csiga,

Jó autó a Dacia.

Jó autó a Mitsubishi,

van benne egy pici pisi.

Te voltál az? Ejnye, Misi!

Jó autó a Mitsubishi.

Jó autó a Lancia,

veszünk egyet Jancsinak.

Egy meg legyen Lencsié,

Jó autó a Lancia.

Jó autó a Seat,

tankolj bele teát!

Valamiért leállt.

Jó autó a Seat.